Kim Jong-un, leiðtogi Norður-Kóreu, sendi þau skilaboð til þjóðar sinnar að hún verði að búa sig undir erfiða tíma. Hann líkti ástandinu við hungursneyðina á tíunda áratugnum.
Fréttastofa BBC segir hann hafa líkt stöðunni nú við hungursneyðina á tíunda áratug síðustu aldar, kenndri við erfiðan mars. Þá varð Norður-Kórea illa fyrir barðinu á falli Sovétríkjanna, sem ríkið hafði notið mikils stuðnings frá. Talið er að allt að þrjár milljónir hafi þá dáið úr hungri.
Alþjóðleg mannréttindasamtök hafa varað við miklum matarskorti í Norður-Kóreu síðustu mánuði og óstöðugum efnahag landsins. Ríkið hefur lokað landamærum sínum alfarið vegna kóronuveirufaraldursins og viðskipti Norður-Kóreu við Kína eru nánast engin um þessar mundir að sögn BBC. Kína hefur undanfarin ár verið efnahagsleg lífæð Norður-Kóreu. Tvær öflugar lægðir lögðu stóran hluta uppskeru landsins í rúst síðasta sumar, og ofan á allt er Norður-Kórea beitt hörðum alþjóðlegum viðskiptaþvingunum vegna kjarnorkutilrauna sinna.
Norður-kóresk stjórnvöld hafa hingað til neitað að taka við utanaðkomandi aðstoð. Nánast allir erindrekar og hjálparstarfsmenn, þar á meðal starfsmenn Matvælaáætlunar Sameinuðu þjóðanna, hafa yfirgefið landið. Ekkert er því vitað um hvort, og þá hversu mikil, aðstoð berst til landsins.